ไฟแนนซ์ทูเดย์
อภิศักดิ์ ตันติวรวงศ์ รมว.คลัง นำร่องกระทรวงการคลังใสสะอาด เพื่อปราบทุจริตคอร์รัปชั่นให้หมดจากกระทรวงการคลัง ทำให้ กุลิศ สมบัติศิริ อธิบดีกรมศุลกากร และประสงค์ พูนธเนศ อธิบดีกรมสรรพากร ต้องเจองานหนัก เพราะทั้งสองกรมยังมีการเก็บภาษีรั่วไหลอยู่มาก
21 ก.ค. 2559

อภิศักดิ์ ตันติวรวงศ์ รมว.คลัง นำร่องกระทรวงการคลังใสสะอาด เพื่อปราบทุจริตคอร์รัปชั่นให้หมดจากกระทรวงการคลัง ทำให้ กุลิศ สมบัติศิริ อธิบดีกรมศุลกากร และประสงค์ พูนธเนศ อธิบดีกรมสรรพากร ต้องเจองานหนัก เพราะทั้งสองกรมยังมีการเก็บภาษีรั่วไหลอยู่มาก
ด้าน สมชัย สัจจพงษ์ ปลัดกระทรวงการคลัง พยายามออกมาผลักดันให้กรมสรรพากรขยายฐานภาษีเงินได้บุคคลธรรมดาและนิติบุคคล เนื่องจากกว่า 7-8 ปี ที่ผ่านมา ฐานภาษีไม่ขยับ อยู่เท่าเดิม ทำให้การเก็บภาษีของประเทศมีปัญหา โดยเฉพาะการเก็บภาษีของกรมสรรพากร ปีนี้คาดว่าจะต่ำกว่าเป้าอย่างน้อย 1.4 แสนล้านบาท
การสรรหากรรมการผู้จัดการธนาคารกรุงไทย เริ่มแรกตัวเต็งเป็นผู้บริหารบริษัท บัตรกรุงไทย ผู้ให้บริการบัตรเครดิตเคทีซี แต่ติดปัญหากฎหมายของรัฐวิสาหกิจผู้บริหารบริษัทลูก ไม่สามารถมาสมัครเป็นผู้บริหารเบอร์หนึ่งของบริษัทแม่ได้เพราะมีส่วนได้เสีย ทำให้ต้องเบนไปหาคนอื่นมานั่งตำแหน่งนี้แทน
ขณะที่ผู้บริหารแบงก์รัฐบางแห่งก็สนใจไปนั่งเป็นเบอร์หนึ่งธนาคารกรุงไทย แต่ติดว่าเพิ่งรับตำแหน่งได้ไม่กี่ปีอาจดูไม่ดี หากพลาดและยังต้องนั่งทำงานที่เดิมการทำงานจะยากสาหัส เพราะพนักงานจะไม่ให้การยอมรับเพราะเห็นว่าผู้บริหารไม่มีใจให้แบงก์จริง
สรสิทธิ์ สุนทรเกศ ผู้อำนวยการสถาบันคุ้มครองเงินฝาก ทำงานทิ้งทวนก่อนหมดวาระ เดินสายให้ความเข้าใจ เนื่องจากวันที่ 11 ส.ค. 2559 การคุ้มครองเงินฝากจะลดจาก 25 ล้านบาท/บัญชี/ธนาคาร เหลือ 15 ล้านบาท/บัญชี/ธนาคาร เพื่อสร้างความมั่นใจให้กับผู้ฝากเงิน